สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 1 ธ.ค.59
2 ธ.ค. 2559

ดัชนีดาวโจนส์ตลาดหุ้นนิวยอร์กปิดบวก เมื่อคืนนี้ (1 ธ.ค.) โดยดาวโจนส์ทำสถิติปิดที่ระดับสูงสุดเป็นประวัติการณ์ เพราะได้แรงหนุนจากการพุ่งขึ้นของหุ้นกลุ่มพลังงาน หลังจากราคาน้ำมันดิบปรับตัวขึ้นขานรับมติของที่ประชุมกลุ่มประเทศผู้ส่งออกน้ำมัน (โอเปก) ในการปรับลดกำลังการผลิต อย่างไรก็ตาม ดัชนี NASDAQ และดัชนี S&amp;P500 ปิดลบ เพราะได้รับแรงกดดันจากการร่วงลงของหุ้นกลุ่มเทคโนโลยี
ดัชนีเฉลี่ยอุตสาหกรรมดาวโจนส์ปิดที่ 19,191.93 จุด เพิ่มขึ้น 68.35 จุด หรือ +0.36% ดัชนี NASDAQ ปิดที่ 5,251.11 จุด ลดลง 72.57 จุด หรือ -1.36% ดัชนี S&amp;P500 ปิดที่ 2,191.08 จุด ลดลง 7.73 จุด หรือ -0.35%
 
ตลาดหุ้นยุโรปปิดร่วงลง เมื่อคืนนี้ (1 ธ.ค.) เนื่องจากนักลงทุนชะลอการซื้อขายก่อนที่จะทราบผลการลงประชามติเกี่ยวกับการแก้ไขรัฐธรรมนูญของอิตาลีในวันอาทิตย์ที่ 4 ธ.ค.นี้
ดัชนี Stoxx Europe 600 ปรับตัวลง 0.3% ปิดที่ 340.86 จุด
ดัชนี CAC-40 ตลาดหุ้นฝรั่งเศสปิดที่ 4,560.61 จุด ลดลง 17.73 จุด หรือ -0.39% ดัชนี DAX ตลาดหุ้นเยอรมันปิดที่ 10,534.05 จุด ร่วงลง 106.25 จุด หรือ -1.00% ดัชนี FTSE 100 ตลาดหุ้นลอนดอนปิดที่ 6,752.93 จุด ลดลง 30.86 จุด, -0.45%
 
ตลาดหุ้นลอนดอนปิดลบ เมื่อคืนนี้ (1 ธ.ค.) หลังจากมีรายงานว่า ดัชนีผู้จัดการฝ่ายจัดซื้อ (PMI) ภาคการผลิตของอังกฤษ ปรับตัวลดลงในเดือนพ.ย. ซึ่งสวนทางกับการคาดการณ์ของนักวิเคราะห์
ดัชนี FTSE 100 ตลาดหุ้นลอนดอนปิดที่ 6,752.93 จุด ลดลง 30.86 จุด หรือ -0.45%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดพุ่งขึ้น เมื่อคืนนี้ (1 ธ.ค.) โดยสัญญาน้ำมันปรับตัวขึ้นติดต่อกัน 2 วันทำการ เนื่องจากนักลงทุนยังคงขานรับกลุ่มประเทศผู้ส่งออกน้ำมัน (โอเปก) ที่สามารถบรรลุข้อตกลงปรับลดกำลังการผลิตน้ำมัน ในการประชุมเมื่อวันพุธที่ผ่านมา
สัญญาน้ำมันดิบ WTI ส่งมอบเดือนม.ค.พุ่งขึ้น 1.62 ดอลลาร์ หรือ 3.3% ปิดที่ 51.06 ดอลลาร์/บาร์เรล
สัญญาน้ำมันดิบเบรนท์ส่งมอบเดือนก.พ.เพิ่มขึ้น 2.10 ดอลลาร์ หรือ 4.1% ปิดที่ 53.94 ดอลลาร์/บาร์เรล
 
สัญญาทองคำตลาดนิวยอร์กปิดร่วงลง เมื่อคืนนี้ (1 ธ.ค.) เนื่องจากนักลงทุนเทขายทองคำซึ่งเป็นสินทรัพย์ที่ปลอดภัย และหันไปลงทุนในสินทรัพย์เสี่ยงที่ให้ผลตอบแทนสูงกว่า ซึ่งรวมถึงตลาดหุ้นและตลาดน้ำมัน นอกจากนี้ นักลงทุนยังชะลอการซื้อขายก่อนที่ทางการสหรัฐจะเปิดเผยตัวเลขจ้างงานนอกภาคการเกษตรประจำเดือนพ.ย.ในวันนี้ 
สัญญาทองคำตลาด COMEX (Commodity Exchange) ส่งมอบเดือนก.พ.ร่วงลง 4.5 ดอลลาร์ หรือ 0.38% ปิดที่  1,169.40 ดอลลาร์/ออนซ์
สัญญาโลหะเงินส่งมอบเดือนมี.ค.เพิ่มขึ้น 2.4 เซนต์ หรือ 0.15% ปิดที่ 16.506 ดอลลาร์/ออนซ์
สัญญาพลาตินัมส่งมอบเดือนม.ค.เพิ่มขึ้น 1.4 ดอลลาร์ หรือ 0.15% ปิดที่ 911.30 ดอลลาร์/ออนซ์
สัญญาพัลลาเดียมส่งมอบเดือนมี.ค.ร่วงลง 20.95 ดอลลาร์ หรือ 2.7% ปิดที่ 751.70 ดอลลาร์/ออนซ์
 
สกุลเงินดอลลาร์สหรัฐอ่อนค่าลง เมื่อเทียบกับเงินสกุลหลักๆ ในการซื้อขายที่ตลาดนิวยอร์กเมื่อคืนนี้ (1 ธ.ค.) เนื่องจากนักลงทุนเทขายทำกำไรหลังดอลลาร์แข็งค่าขึ้นต่อเนื่องในช่วงก่อนหน้านี้
ดอลลาร์สหรัฐอ่อนค่าลงเมื่อเทียบกับเยนที่ระดับ 114.02 เยน จากระดับ 114.18 เยน และอ่อนค่าลงเมื่อเทียบกับฟรังก์สวิส ที่ระดับ 1.0111 ฟรังก์สวิส จากระดับ 1.0166 ฟรังก์สวิส
ยูโรแข็งค่าขึ้นเมื่อเทียบกับดอลลาร์สหรัฐ ที่ระดับ 1.0657 ดอลลาร์สหรัฐ จากระดับ 1.0596 ดอลลาร์สหรัฐ ในขณะที่ปอนด์เพิ่มขึ้นแตะระดับ 1.2586 ดอลลาร์สหรัฐ จากระดับ 1.2500 ดอลลาร์สหรัฐ และดอลลาร์ออสเตรเลียแข็งค่าขึ้นแตะ 0.7418 ดอลลาร์สหรัฐ จากระดับ 0.7393 ดอลลาร์สหรัฐ